**Despre Iubire**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Orbecăindu-ne Speranța

Din plânsete și din desfături

Iar căutăm din mări Constanța

Cu o Itacă pe alături.

Sărați de valuri și de lupte

Prin timpurile mizantrope

Visăm la malurile-abrupte

Cu stâncile în penelope.

Frumos final de odisee

Pictat în orele visate

Cu o băsmauă de femeie

Neterminată jumătate...

Eu nu mai am dreptul la vise

Chiar de sirene-mi plâng canțona

Spre oceane interzise

Îndrept privirea și timona.

Alerg să prind mereu lumina

Departe de itaca asta,

Mirată-mi geme brigantina,

Uimită-mi râde iar nevasta.

Nu caut haină purpurie

Pe țărmurile pline-n lege

Ș-apoi la ce mi-ar fi ea mie

Când sunt mai mult decât un rege.

Chiar dacă-n orele încete

Îmi spune abătut soția:

„Nevoie ai de un prieten

De-ați întări călătoria!”

În seri prelinse ca oloiul\*

Ea mă întreabă cu sfială:

„Ce fac, iubite, cu războiul\*\*?”

„Aruncă-l, dragă, că ne-nșală!

La ce ne trebuie dovadă

Că tu m-aștepți însingurată

Iubirii când i-e dat să vadă

O uniune luminată.

Lăsai paradele de racle

Și hostropețe în suspine,

Nu-mi trebuiește un Heracle

Atâta cât ești tu cu mine!

Căci unde Dragostea e una

Acolo ea, de fapt, și este

Și Dumnezeu întotdeauna

Ne plăsmuiește o poveste.

Înzorzonată în cuvinte

O lume vrea doar să apuce

Că din biserici și morminte

Înhață fiecare-o cruce.

Plecând mereu de cele toate

Cu tine dragă și mai dragă

Îmbrățișez în libertate

Întregul cer și marea-ntreagă!!!”

\*OLÓI, oloiuri, s. n. (Înv. și pop.) Ulei

\*\*RĂZBÓI, războaie, s. n. 1. Mașină de lucru folosită

pentru confecționarea țesăturilor

din fibre textile.

2. Unealtă casnică de țesut; argea, stative.

Victor Bragagiu